钦定古今图书集成/理学汇编/字学典/第104卷 > 张彦远
## 钦定古今图书集成/理学汇编/字学典/第104卷 > 张彦远

按《唐书张文规传》：“文规子彦远，博学有文辞，乾符中，
至大理卿。”

按《法书要录》：张彦远，河东人。能文工字，学隶书，喜作
八分书。彦远既世其家，乃富有典刑，而落笔不愧作
者。尝作《法书要录》十卷，《历代名画记》十卷，自序其右
曰：“得此二书，则书画之事毕矣。”又尝以八分录前人
诗什数章，至其仿古出奇，亦非凡子可到。

按《唐文粹三祖大师碑阴记》“咸通三年舒州刺史张
彦远书。”

按《宣和书谱》，彦远累世缙绅之后，且复好事，故藏积
图书，如锺、张、卫、索、王羲、献而下，每至成轴。大父稔已
有书名，初得锺繇笔意，壮岁遂仿献之，暮年人许有
羲之风度，盖凡三变而后有成，此其遗风馀泽，沾馥
后人者，特非一日。观其为论，以谓“书非小道，本以助
人伦，穷物理，神化不能以藏其秘，灵怪不能以遁其”
形，则知盘礡胸次者，固已吞食云梦之八九矣。其流
于笔端，自应过人。矧夫历代奇观，一一到眼，而手传
心受处，复有家学耶？今御府所藏一十有一：八分书：
《李将军征回诗》，《维山庙诗》，《宿僧院诗》，《山行诗》草书，临
王羲之《初日帖》，临王羲之《还问帖》，临王羲之《思想帖》，
临王羲之《丹阳帖》，临王羲之《清和帕》，临王羲之《别纸
帖》，临王羲之《书问帖》。

按：《墨池编》“《淮山庙》诗，张彦远隶书。”